স্বামী বিবেকানন্দ
বিবেকানন্দের পিতৃপ্রদত্ত নাম ছিল নরেন্দ্রনাথ দত্ত (ডাকনাম ছিল বীরেশ্বর বা বিলে এবং নরেন্দ্র বা নরেন)। ১৮৬৩ খ্রিস্টাব্দে ১২ জানুয়ারি মকর সংক্রান্তি উৎসবের দিন উত্তর কলকাতার সিমলা অঞ্চলে ৩ নম্বর গৌরমোহন মুখোপাধ্যায় স্ট্রিটে তিনি জন্মগ্রহণ করেছিলেন। তার পিতা বিশ্বনাথ দত্ত কলকাতা উচ্চ আদালতের একজন আইনজীবি ছিলেন। বিবেকানন্দ একটি প্রথাগত বাঙালি কায়স্থ সম্প্রদায়ের অন্তর্ভুক্ত ছিলেন যেখানে তার নয় জন ভাই-বোন ছিল। তার মধ্যম ভাই মহেন্দ্রনাথ দত্ত ছিলেন বিশিষ্ট লেখক ও বিদেশ ভ্রমণে বিবেকানন্দের সঙ্গী। কনিষ্ঠ ভাই ভূপেন্দ্রনাথ দত্ত ছিলেন বিশিষ্ট সাম্যবাদী নেতা ও গ্রন্থকার।
ব্রজেন্দ্রনাথ শীল
ব্রজেন্দ্রনাথ শীল (৩ সেপ্টেম্বর, ১৮৬৪ - ১৯৩৮) একজন বাঙালি দার্শনিক ও বহুবিদ্যাবিশারদ পন্ডিত ছিলেন।
ব্রজেন্দ্রনাথ শীল হুগলী জেলার হরিপালে জন্মগ্রহন করেন। পিতা মহেন্দ্রনাথ শীল ছিলেন কলকাতা হাইকোর্টের আইনজীবী। অল্পবয়সে ব্রজেন্দ্রনাথ পিতৃমাতৃহারা হয়ে মামার বাড়িতে মানুষ হন। তিনি স্কটিশ চার্চ কলেজ, কলকাতা হতে বিএ পাশ করে সেখানেই অধ্যাপনার কাজ নেন। অংক ও দর্শন দুটিতেই তার ব্যুৎপত্তি ছিল। কলেজে তার সহপাঠী ছিলেন স্বামী বিবেকানন্দ। ১৮৮৪ সালে কলকাতা বিশ্ববিদ্যালয় থেকে এম এ তে প্রথম শ্রেণীতে প্রথম স্থান অধিকার করেন তিনি। ১৮৮১ সালে ইন্দুমতী রক্ষিতকে বিবাহ করেন। দুর্ভাগ্য বশত ছয় বছর পরে স্ত্রী বিয়োগ হয় তার।